NEUVOSTON ASETUS (ETY) N:o 1985/82,
annettu 19 päivänä heinäkuuta 1982,
tietyistä etuuskohteluun oikeutetuista kolmansista maista peräisin olevien lampaan- ja vuohenliha-alan tuotteiden tuontia koskevista siirtymätoimenpiteistä
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 ja 113 artiklan,
ottaa huomioon komission ehdotuksen,
ottaa huomioon edustajakokouksen lausunnon(),
sekä katsoo, että
lampaan- ja vuohenliha-alan yhteisestä markkinajärjestelystä 27 päivänä kesäkuuta 1980 annetussa neuvoston asetuksessa (ETY) N:o 1837/80(), sellaisena kuin se on viimeksi muutettuna asetuksella (ETY) N:o 1195/82(), säädetään tiettyjen lampaan- ja vuohenlihatuotteiden tuontimaksujärjestelmästä; ennen tämän järjestelmän voimaantuloa tuotaessa näitä tuotteita yhteisöön oli maksettava tulli; tietyt kolmannet maat saivat kuitenkin yhteisön kanssa tekemiensä sopimusten nojalla täydellisen tai osittaisen vapautuksen tästä tullista, ja
uuden järjestelmän yhteydessä olisi säilytettävä kyseisistä maista peräisin olevien tuotteiden osalta niihin aikaisemmin sovellettua kohtelua vastaava kohtelu, kunnes sopimuksia on tältä osin muutettu,
ON ANTANUT TÄMÄN ASETUKSEN:
1 artikla
1. Asetuksen (ETY) N:o 1837/80 10 artiklan 2 kohdassa säädettyjä tuontimaksuja ei peritä seuraavilta tuotteilta:
- yhteisen tullitariffin alanimikkeen 02.01 A IV Algeriasta, Marokosta, Tunisiasta ja Turkista peräisin oleva tuore, jäähdytetty tai jäädytetty lampaanliha, muu kuin kotieläimenä pidetyn lampaan liha tai vuohenliha,
- yhteisen tullitariffin alanimikkeen 02.06 C II a Turkista peräisin oleva suolattu lampaanliha, muu kuin kotieläimenä pidetyn lampaan liha tai vuohenliha.
2. Perittäviä tuontimaksuja alennetaan 50 prosentilla yhteisen tullitariffin alanimikkeen 02.01 A IV Espanjasta peräisin olevan tuoreen, jäähdytetyn tai jäädytetyn lampaanlihan, muun kuin kotieläiminä pidetyn lampaanlihan tai vuohenlihan osalta.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivään tammikuuta 1982.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä heinäkuuta 1982.